Foto: "Jahon" AA Kichik biznes va xususiy tadbirkorlik sub’yektlarining eksportini qo‘llab-quvvatlash jamg‘armasida Jyeneva diplomatik doiralari Prezidenti Robert Blum bilan Shveytsariyada fond vakolatxonasini ochish to‘g‘risida shartnoma imzolandi. Bu haqda “Jahon” axborot agentligi xabar bermoqda. “Jamg‘armaning Shveytsariyada tashkil etilayotgan vakolatxonasi O‘zbekiston tadbirkorlariga Yevropa bozorini o‘rganish asosida o‘z mahsulotlarini eksport qilish, ishonchli hamkorlar topish, O‘zbekiston va Shveytsariya ishbilarmon doiralari o‘rtasida hamkorlikni yanada rivojlantirish, O‘zbekiston tadbirkorlarining Shveytsariyada o‘tkaziladigan ko‘rgazmalar, yarmarkalar, tender savdolari va biznes-forumlarda ishtirokini tashkil etishga ko‘maklashadi”, deyiladi ma’lumotda.    Ma’lumot uchun: kichik biznes va xususiy tadbirkorlik sub’yektlarining eksportini qo‘llab-quvvatlash jamg‘armasi Janubiy Koreya, Rossiya, Ispaniya, Italiya, Bolgariya kabi mamlakatlarda o‘z vakolatxonalarini ochgan.